1 dood, 3 beseer in trompop botsingArgieffoto: ER24 ŉ Man is dood en drie mense ernstig beseer toe twee voertuie Saterdagaand naby Kriel in Mpumalanga gebots het. Werner Vermaak, woordvoerder van ER24, het gesê die botsing het omstreeks 18:00 op die R547-pad plaasgevind. “Die voertuie het mekaar reg van voor getref. Die bestuurder van een van die voertuie was reeds dood toe paramedici by die toneel opgedaag het. Drie mense is met verskeie beserings aangetref. Hulle is op die toneel gestabiliseer en na ŉ nabygeleë hospitaal geneem vir mediese behandeling,” het Vermaak gesê. Die presiese oorsaak van die botsing is onbekend, maar owerhede was op die toneel om ondersoek in te stel.